दिल्ली पुलिस ने अवैध हथियारों समेत पकड़ा, पानीपत की रहने वाली, इंटरनेशनल रेसलर रह चुकी
इन दिनों राजस्थान और हरियाणा में खास तौर से चर्चा का विषय पानीपत जिले के गांव सुताना की रहने वाली नैना कैनवाल बनी हुई है। दरअसल, नैना राजस्थान पुलिस में बतौर SI तैनात है। जिन्हें 2 दिन पहले ही रोहतक में पुलिस ने अवैध हथियारों के साथ गिरफ्तार किया है।
हरियाणा के रोहतक में अवैध हथियारों समेत पकड़ी गई राजस्थान पुलिस की सब इंस्पेक्टर नैना कैनवाल खूब सुर्खियों में है। नैना पानीपत के गांव सुताना की रहने वाली है। पुलिस ने हथियार बरामदगी के बाद उसके खिलाफ आर्म्स एक्ट के तहत केस दर्ज किया है। कोर्ट में पेश करने के बाद उसे जेल भेज दिया गया।
नैना कैनवाल एक रेसलर रही हैं। उन्हें हरियाणा में सरकारी नौकरी नहीं मिली तो वह राजस्थान से खेलने लगी। जहां उसका वर्दी मिलने का सपना पूरा हुआ। नैना के सोशल मीडिया के प्लेटफॉर्म इंस्टाग्राम और फेसबुक पर लाखों फॉलोअर्स हैं। वह 7 बार हरियाणा केसरी रह चुकी है। अब राजस्थान पुलिस ने उसे निलंबित कर दिया है।
पहले गिरफ्तारी से जेल तक का पूरा मामला पढ़िए...
रोहतक की सनसिटी हाइट्स के फ्लैट में दो दिन पहले दिल्ली पुलिस की रेड हुई। पुलिस यहां वांटेड बदमाश सुमित नांदल की लोकेशन ट्रेस करते हुए पहुंची। पुलिस के आने से कुछ घंटे पहले सुमित नांदल भाग चुका था। जब पुलिस ने घंटी बजाई तो एक महिला निकली।
वह पुलिस को फ्लैट के दरवाजे पर देख घबरा गई। उसके हाथ में 2 पिस्टल थे, जो उसने नीचे फेंक दिए। पुलिस ने जांच की तो दोनों अवैध निकले। पुलिस ने महिला को हिरासत में लिया तो पता चला कि वह राजस्थान पुलिस की सब इंस्पेक्टर नैना कैनवाल है। पुलिस ने उस पर केस दर्ज कर लिया। नैना ने कहा कि वह डेढ़ साल से सुमित के संपर्क में थी।
मगर उसे ये पता नहीं था कि वह दिल्ली पुलिस का वांटेड है। पुलिस रिकॉर्ड के मुताबिक, 2021 में दिल्ली के मोहन गार्डन थाने में रोहतक के गांव बोहर निवासी सुमित नांदल के खिलाफ अपहरण और उगाही का मामला दर्ज हुआ था।
नैना कैनवाल के बारे में जानिए...
बचपन से ही कुश्ती की खिलाड़ी रही : नैना का जन्म 2 फरवरी 1996 को हरियाणा के जिला पानीपत के गांव सुताना में किसान परिवार में पिता पूर्व सरपंच रामकरण व मां पूर्व सरपंच बाला देवी परिवार में हुआ। नैना बचपन से ही कुश्ती की खिलाड़ी रही है।
पिता को पहलवानी का शौक, इसलिए कुश्ती खिलाड़ी बनी: नैना के मम्मी, पापा व भाई का सपना था कि खेल की बदौलत बेटी को अच्छी कामयाबी मिलेगी। परिवार में एक भाई निखिल कैनवाल, विलायती भाभी है। दोनों भाई बहन को पहलवानी का शौक है। पिता पूर्व सरपंच रामकरण को भी पहलवानी का शौक रहा। वह भी पहलवानी किया करते थे। रामकरण सन 2005 से गांव के सरपंच बने तथा 2010 में मां बाला देवी सरपंच रही है।
रोहतक में ले रहीं ट्रेनिंग
नैना ने बचपन में स्कूल की पढ़ाई निडानी में शुरु की और ग्रेजुएशन किया। पहलवानी की शुरुआत निडानी में हुई शुरुआती पहलवानी के कुश्ती कोच सुभाष लोहाने ने नैना को कुश्ती के गुर सिखाए। नैना ने निडानी में लगभग 3 साल तक 2010 से 2013 तक कुश्ती की प्रैक्टिस की।
फिर बाद में नैना 2014-15 में निडानी में कुश्ती कोच कृष्ण से कुश्ती के गुर सीखने लगी। 2018 में नैना रोहतक आ गई और यहां कुश्ती की प्रैक्टिस करने लगी। यहां चौधरी सर छोटू राम स्टेडियम रोहतक में कुश्ती के गुर सीखने लगी। ऐसा कुश्ती का सिलसिला जारी रहा।
नैना कैनवाल की सोशल मीडिया पर डाली तस्वीरें...
